  Туспуктэм: vk.com (Татьяна Ишматова) Анжелика Тихонова корреспондент 24-тӥ инвожое Ижкарын удмурт егитъёслэн «Удмурт-а мон?!» улосвылкуспо форумзы ортчиз. Отчы Удмуртиысь но бускель улосвылъёсысь 100 пала удмурт егитъёс пыриськизы. Ужрадэ ивортодэтъя «Удмуртия» агентстволэн корреспондентэз но вуылӥз. Нырысь ик егитъёс Удмуртиысь Кун Кенешлэн юртаз люкаськизы. Отын форумлэн пленарной кенешонэз ортчиз. Сое «Удмурт Кенеш» огазеяськонлэн тӧроез Татьяна Ишматова нуиз. Егитъёсты лосвыл парламентлэн тӧроез Владимир Невоструев, йӧскалык политикая министр Эдуард Петров, Егитъёсын ужан политикая агентствоен кивалтӥсь Алексей Выстребов но мукетъёсыз ӟечкылазы. Татьяна Ишматова пусйиз, форумез егитъёслэсь мылкыдзэс ӝутон, кулэлыксэс шӧдытон, ас кужымзылы оскон пыӵатон понна радъязы. « Мынам туж потэ вал именно та форумез пӧртэм амалъёсын ортчытэме. Таяз адӟиськоды, Кун Кенешын ортчытӥськом. Мед шӧдозы асьсэзыз, адӟозы, кытын депутатъёс ужало, кыӵе интыын асьмеос люкаськиськом, удмуртъёс гуртъёсын гинэ уг уло шуыса, асьмеос кулэ пӧртэм удысъёсын азинскыны. Милям бадӟым осконмы та егитъёслы, соос но вуоно политикъёс луозы шуыса, со адямиос, кин решениос кутылоз, кин ас вылаз басьтоз со кылкутонэз » Татьяна Ишматова, «Удмурт Кенеш» огазеяськонлэн тӧроез Татьяна Ишматовалэн кылъёсызъя, туала удмурт егитъёслы мыло-кыдогес луоно. Нош со сяна, огазьын ужаны выльысь дышетсконо. « Асьмеос берло дыре огазеяськыса ужаны ум быгатӥське. Котькудӥз ас понназ, котькудӥз аслэсьтыз ас ӵектоссэ улонэ пыӵатыны турттэ, котькудӥз ас бордаз ужаны тырше. Но асьмеос огазеяськыса ужаны ӧм быгатэ ке, азинлыкез уз луы » Татьяна Ишматова, «Удмурт Кенеш» огазеяськонлэн тӧроез Владимир Невоструев форуме люкаськемъёсты Егитъёслэн матэктӥсь нуналэнызы ӟечкылаз но таӵе пумиськонъёс туж кулэ шуиз, уго егитъёсын кусып возьытэк, туж шуг валаны, мар соослы зэмзэ но кулэ, кыӵе катъёсы кыӵе воштӥськонъёс пыртоно. Со пусйиз, мар лэсьтӥськиське Кун Кенешын егит калыклы юрттон вылысь. Кылсярысь, гуртъёсысь школаосы, тазалыкез утён, гурт возёс удысъёсы ужаны мынӥсь егитъёслы коньдонэн юрттэт сётӥське. Нош эшшо элькунын «Вуоноысь гурт» ӵектос улонэ пыӵатӥське. Нырысетӥез сыӵе гурт Вотка ёросысь Пихтовка луиз. Азьланяз ӵектос улсын воштӥськонъёс Шаркан ёросысь Быгы гуртэз но Сьӧлта ёросысь Узя черкогуртэз возьмало. «Даур ТВ» интернет-телевиденилэн кылдытӥсез, Удмуртиысь Калыкъёслэн эшъяськон юртысьтызы методист Богдан Анфиногенов егитъёслэн туала удмурт ӵектосъёссы сярысь вераз. Соос калыклы ӝутскыны туж умой луонлык сёто шуыса пусйиз. Солэн кылъёсызъя, туала вакытэ ас малпандэ улонэ пыӵатыны туж трос луонлыкъёс, мылкыд гинэ кулэ. Нимысьтыз пусйиз «Куара», «Шунды» огазеяськонъёслэсь ӵектосъёссэс, Полина Куликовалэсь «Ӟабыльна» ӵектоссэ. Озьы ик «Даур ТВ» интернет-телевиденилэн азьланез сярысь но мадиз. Спонсоръёсын ужаны мылкыдзэ шараяз. « Ми али потаськомы ини ёросъёсы, кыӵе ке но фестивальёсы яке школаосы. Отын репортажъёс снимать кариськом. Со ласянь милемлы тунсыко гуртъёсы потыны, вераны «Даур ТВ» вань шуыса, сое учкыны луэ шуыса, малы ке шуоно калык трос уг тоды со сярысь. Мукет адямиослы но тунсыко учкыны, кызьы удмуртъёс уло гуртъёсын, малы ке шуоно отын удмурт культура возиське » Богдан Анфиногенов, «Даур ТВ» интернет-телевиденилэн кылдытӥсез Удмурт азьветлӥсьёсты будэтонын «Шундыкар» лагерьлэн бадӟым интыез сярысь «Шунды» огазеяськонэн 2008-2009 аръёсы кивалтӥсь, Йӧскалык прессалэн юртысьтыз ӧнерчи Людмила Чернова вераз. Со пусйиз, «Шундыкарез» одно ик азинтоно – вашкалаез вылэ, фольклор вылэ, «Шундыкарлэн» сямъёсыз вылэ пыкъяськыса но туннэ нуналлы азинскись ӧръёсты кутыса. « Удмурт азьветлӥсьёсты будэтонын «Шундыкарлэн» туж бадӟым ролез. Малы ке шуоно «Шундыкаре» вуыса пиналъёс луо дӥсьтӥсь, соос быгато асьсэзыз пӧртэм удысъёсын эскерыны, соос гажаны кутско удмуртлыксэс, соин валче соослэн возьдаськонзы, кепыранзы быре. Нош азьланяз «Шундыкарын» кутэм опытсы соослы азьветлӥсь луыны, интыосазы маке ке выльзэ радъяны, проектъёс малпаны юрттэ » Людмила Чернова, 2008-2009 аръёсы «Шунды» огазеяськонэн кивалтӥсь Форуме пӧртэм удысъёсын ужась, дышетскись егитъёс люкаськизы. Пӧлазы Ижкарысь 46 номеро школалэн кивалтӥсезлэн визьнодан ужъёсъя воштӥсез, ӟуч кылъя но литературая дышетӥсь Ренат Гафуров но вал. « Ижкарын шор ёзо школаын ужаса, удмуртлыклэсь палэнски кадь потэ берло аръёсы. Соин нош ик зымеме потӥз-а, мар-а шуод удмурт дуннее » Ренат Гафуров, Ижкарысь 46 номеро школалэн кивалтӥснзлэн воштӥсез Егит воргорон вуоно дышетскон аре школаязы удмурт класс усьтыны чаклало шуыса шараяз. Вазиськисьёссы но, дышетӥсьёссы но вань шуыса пусйиз. Пиналъёс люкаськизы ке, малпанзэс одно ик улонэ пыӵатозы. « Удмурт пиналъёсмы вань. Но валамон, нокыӵе но удмурт ужрадъёсмы ӧвӧл, соин ик сокем-сокем ваньзэсты ум но тодӥське, оло. Соин ик тани та, милемлы потэ, ужмылэн кутсконэз » Ренат Гафуров, Ижкарысь 46 номеро школалэн кивалтӥсезлэн воштӥсез Дышетӥсьлэн кылъёсызъя, школаязы трос гинэ егит дышетӥсьёс ужало. Удмурт кылэз тодӥсьёсыз но ичи ӧвӧл. Соин ик ужзы пӧрмоз шуыса осконзы бадӟым. Эшшо ик кивалтӥсьёссы но дурбасьто. Пленарной кенешон бере форумлэсь ужзэ секциосын азьланьтӥзы. Отын егитъёслы ӵектосъёс бордын ужанъя, мерлыко вотэсъёс пыр астэ но уждэ азинтонъя но ас куараен, мугорен ужанъя мастер-классъёс ортчытӥзы. Тодэ вайытом, Удмуртиысь 20 ӵектосъёс Россиысь егитъёсын ужанъя федерал агентстволэн (Росмолодёжь) егитъёслэн ӵектосъёссыя огъяросси конкурсаз вормизы но 11 миллион манет басьтозы. Тегъёс: Удмуртия удмуртъёс егитъёс Ижкар УдмуртКенеш Шунды  